Graasten Salater fik 19. juni en bøde på 20.000 kroner for dårlig hygiejne på fabrikken i Gråsten, efter Fødevarestyrelsen undersøgte lokalerne på baggrund af et anonymt tip.

Nu er B.T. kommet i besiddelse af Fødevarestyrelsens billeder fra stedet, og de viser en fabrik, hvor der i mange tilfælde tilsyneladende er set stort på hygiejnen.

Fabrikken ejes sammen med Graasten Salater af Stryhns og har længe været i myndighedernes søgelys på grund af dårlig hygiejne. I februar fik Stryhns en bøde på 80.000 kroner for ikke at have tilbagetrukket et parti mayonnaise, der viste tegn på skimmel.

Og siden juni 2017 har danske myndigheder seks gange gennemført landsdækkende tilbagetrækninger af gigantiske mængder uspiselig mayonnaise, remoulade og dressing produceret på fabrikken, skriver Ekstra Bladet.

Graasten Salater laver produkter som makrelsalat, mayonnaise og ketchup til salg i hele Danmark.

Herunder kan du se et udpluk af Fødevarestyrelsens dokumentation mod fabrikken i form af billeder, som alle blev taget under det uanmeldte kontrolbesøg 19. juni. Forholdene på fabrikken fik den tilsynsførende til at stange en bøde på 20.000 kroner ud på stedet.

Stryhns administrerende direktør, Kristian Kornerup Jensen, har ikke udtalt sig til B.T. i forbindelse med sagen, men beklager over for JydskeVestkysten.

»For os er fødevaresikkerheden og kvaliteten af vores produkter vigtigst. Derfor er det fuldstændig uacceptabelt, og jeg kan kun beklage, at der er fundet de forhold under besøget«, siger han til jv.dk.